[pic] | EUROOPAN YHTEISÖJEN KOMISSIO |

Bryssel 18.6.2009

KOM(2009) 276 lopullinen

2009/0079 (ACC)

Ehdotus:

NEUVOSTON ASETUS

kolmansista maista peräisin olevien maataloustuotteiden tuontiedellytyksistä Tšernobylin ydinvoimalaonnettomuuden jälkeen annetun asetuksen (EY) N:o 733/2008 muuttamisesta

PERUSTELUT

Taustaa

Euroopan yhteisön ensimmäinen reaktio Tšernobylin ydinonnettomuuteen oli komission suositus jäsenvaltioille ydinlaskeuman saastuttamien maataloustuotteiden markkinoille saattamista koskevien kansallisten toimenpiteiden koordinoimisesta[1]. Seuraavaksi komissio teki päätöksen[2] tiettyjen maiden poistamisesta toistaiseksi niiden maiden luettelosta, joista jäsenvaltiot sallivat elävien eläinten ja tuoreen lihan tuonnin. Toukokuun 12. päivänä 1986 neuvosto antoi asetuksen[3] eräistä kolmansista maista peräisin olevien tiettyjen maataloustuotteiden tuonnin väliaikaisesta keskeyttämisestä. Nämä tuontikieltojärjestelyt olivat voimassa vain tietyn ajan, joten neuvosto korvasi ne asetuksella, jossa tuonnin jatkaminen sallittiin tietyin edellytyksin. Tässä asetuksessa vahvistettiin tuontituotteissa esiintyvän radioaktiivisen cesiumin sallitut enimmäistasot, joiden noudattamista tuojajäsenvaltioiden piti valvoa[4]. Vuoden 1987 lopusta lähtien[5] neuvosto alkoi käyttää EY:n perustamissopimuksen 133 artiklaa (entinen 113 artikla) oikeusperustana asetuksille, joilla pidennettiin valvontajärjestelmän voimassaoloaikaa. Lainsäädännön kulmakivenä oli vuonna 1990 annettu neuvoston asetus (ETY) N:o 737/90[6]. Asetuksen voimassaoloaikaa pidennettiin useita kertoja, ja siihen tehtiin joitakin muutoksia. Viimeksi Tšernobylin onnettomuuden jälkeistä maataloustuotteiden tuonnin valvontajärjestelmää jatkettiin maaliskuussa 2000 annetulla asetuksella[7] kymmeneksi vuodeksi eteenpäin. Yksinkertaistamisen vuoksi neuvoston asetus (ETY) N:o 737/90, jota oli muutettu useaan otteeseen, kodifioitiin vuonna 2008 neuvoston asetukseksi (EY) N:o 733/2008[8].

Vuoden 1990 jälkeen komissio on antanut komiteamenettelyllä useita asetuksia, joissa määritellään valvontajärjestelmän soveltamisala, neuvoston asetuksen (ETY) N:o 737/90 täytäntöönpanomenettelyt sekä erityisesti luettelo kolmansista maista peräisin olevista maataloustuotteista, jotka on tarkastettava Euroopan unionin rajoilla. Luetteloa on muutettu ajan mittaan, ja tällä hetkellä siihen sisältyvät tietyt teuraaksi tarkoitetut elävät eläimet, liha (myös luonnonvarainen riista), meijerituotteet, luonnonhunaja, muut kuin viljellyt sienet ja tietyt luonnonvaraiset marjat[9]. Tuontitarkastuksissa, joita jäsenvaltioiden on yhteisön lainsäädännön nojalla tehtävä, otetaan luonnollisesti huomioon alkuperämaan saastumisaste. Komissio päätti radioaktiivisen cesiumin laskeuma-aluetta osoittavan Euroopan kartan[10] ja ennen kaikkea paikalla tehtyjen tarkastusten tulosten pohjalta vuonna 1999, että tiettyjä kolmansista maista peräisin olevia tuoteryhmiä pitäisi valvoa vielä tiukemmin[11].

Ehdotuksen tavoite

Tämän ehdotuksen tavoitteena on, että asetuksella (EY) N:o 733/2008 (kodifioitu toisinto neuvoston asetuksesta (ETY) N:o 737/90, jonka voimassaoloa oli jatkettu neuvoston asetuksella (EY) N:o 686/95 maaliskuun 31. päivään 2000 ja neuvoston asetuksella (EY) N:o 616/2000 maaliskuun 31. päivään 2010) perustetun järjestelmän, jonka mukaan maataloustuotteissa sallittujen radioaktiivisen saastumisen enimmäistasojen noudattaminen on tarkastettava, voimassaoloaikaa jatketaan kymmenen vuotta.

Voimassaoloajan pidennys on perusteltu, koska neuvoston asetuksen (ETY) N:o 737/90 ja sen voimassaolon pidennysten taustalla olleet syyt ovat edelleen voimassa. Tietyissä onnettomuudesta pahiten kärsineistä kolmansista maista peräisin olevissa maataloustuotteissa esiintyy edelleen radioaktiivisia cesiumkertymiä, jotka ylittävät vuoden 1990 asetuksessa sallitut enimmäistasot. Joissakin tuotteissa, jotka ovat peräisin luonnonmukaisilla tai osittain luonnonmukaisilla alueilla elävistä ja kasvavista lajeista, esiintyy korkeita cesium-137-saastumisasteita. Se, missä ajassa tasot näissä tuotteissa laskevat, riippuu olennaisesti kyseisen radionuklidin fysikaalisesta puoliintumisajasta, joka on 30 vuotta.

Tämä vahvistettiin komission käynnistämässä tutkimuksessa, jossa tutkittiin mahdollisuutta tuoda jäsenvaltioihin maataloustuotteita, joiden radiocesiumpitoisuudet ylittävät EY-rajat. Tutkimuksen tulokset ja siihen liittyvät suositukset esiteltiin neuvoston asetuksen (EY) N:o 733/2008 5 artiklan (entinen asetuksen (ETY) N:o 737/90 7 artikla) mukaisesti perustetun tilapäisen komitean kokouksessa joulukuussa 2007. Tutkimuksen tulosten perusteella komitea suositteli, että kaikki nykyisessä luettelossa olevat tuotteet pidetään luettelossa ja tarkastetaan Euroopan unionin rajoilla. Lisäksi komitea totesi tutkimuksessa esitetyn ehdotuksen mukaisesti, että neuvoston asetuksen (EY) N:o 733/2008 säännösten voimassaoloajan jatkaminen vähintään kymmenellä vuodella olisi aiheellista. Myös Euratom-sopimuksen 31 artiklassa tarkoitetulta asiantuntijaryhmältä pyydettiin sen kokouksessa 26. marraskuuta 2008 lausuntoa neuvoston asetuksen (EY) N:o 733/2008 säännösten voimassaolon jatkamisen aiheellisuudesta. Ryhmä antoi komission ehdotusta puoltavan lausunnon ja totesi, että voimassaolon jatkaminen olisi suositeltavaa.

Lisäksi on syytä huomata, että neuvoston asetuksessa (Euratom) N:o 3954/87[12] sallitaan poikkeavien, laaja-alaisempien rajoitusten asettaminen komission asetuksella mahdollisen uuden ydinonnettomuuden tai muun säteilytilan sattuessa. Tällaiset rajoitukset olisivat kuitenkin ristiriidassa asetuksessa (EY) N:o 733/2008 vahvistettujen rajoitusten kanssa. Tästä syystä on säädettävä selvästi, että viimeksi mainitut rajoitukset kumoutuvat automaattisesti, jos ensin mainitut rajoitukset tulevat voimaan.

2009/0079 (ACC)

Ehdotus:

NEUVOSTON ASETUS

kolmansista maista peräisin olevien maataloustuotteiden tuontiedellytyksistä Tšernobylin ydinvoimalaonnettomuuden jälkeen annetun asetuksen (EY) N:o 733/2008 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen,

sekä katsoo seuraavaa:

1. Asetuksessa (EY) N:o 733/2008[13], joka on kolmansista maista peräisin olevien maataloustuotteiden tuontiedellytyksistä Tšernobylin ydinvoimalaonnettomuuden jälkeen annetun kumotun asetuksen (ETY) N:o 737/90[14] kodifioitu toisinto, vahvistetaan kolmansista maista peräisin olevien ihmisravinnoksi tarkoitettujen maataloustuotteiden radioaktiivisen saastumisen sallitut enimmäistasot, joita on noudatettava tuonnissa ja joihin jäsenvaltioiden tekemät tarkastukset perustuvat. Asetuksen (EY) N:o 733/2008 voimassaoloaika kuitenkin päättyy 31 päivänä maaliskuuta 2010.

2. Tietyissä Tšernobylin ydinonnettomuudesta pahiten kärsineistä kolmansista maista peräisin olevissa tuotteissa esiintyy edelleen radioaktiivisia cesiumkertymiä, jotka ylittävät asetuksessa (EY) N:o 733/2008 vahvistetut radioaktiivisen saastumisen sallitut enimmäistasot.

3. On olemassa tieteellistä näyttöä siitä, että Tšernobylin ydinonnettomuudesta johtuvan cesium-137-saastumisasteen pysyvyys eräissä sellaisissa tuotteissa, jotka ovat peräisin metsissä ja metsäalueilla elävistä ja kasvavista lajeista, riippuu olennaisesti kyseisen radionuklidin fysikaalisesta puoliintumisajasta, joka on 30 vuotta.

4. Sen vuoksi asetusta (EY) N:o 733/2008 olisi muutettava,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 733/2008 7 artiklan toinen kohta seuraavasti:

”Sen voimassaolo päättyy:

5. 31 päivänä maaliskuuta 2020, jollei neuvosto ennen kyseistä päivämäärää toisin päätä, erityisesti jos 4 artiklassa tarkoitettu soveltamisalan ulkopuolelle jätettyjen tuotteiden luettelo kattaa kaikki ihmisravinnoksi soveltuvat tuotteet, joihin tätä asetusta sovelletaan,

6. heti asetuksen (Euratom) N:o 3954/87 2 artiklan 1 kohdassa tarkoitetun komission asetuksen tullessa voimaan, jos tämä voimaantulo tapahtuu ennen 31 päivää maaliskuuta 2020.”.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja [pic][pic][pic][pic][pic][pic]

[1] Komission suositus, annettu 6.5.1986, EYVL L 118, 7.5.1986, s. 28.

[2] Komission päätös, tehty 7.5.1986, EYVL L 120, 8.5.1986, s. 66.

[3] Neuvoston asetus (ETY) N:o 1388/86, annettu 12.5.1986, EYVL L 127, 13.5.1986, s. 1.

[4] Neuvoston asetus (ETY) N:o 1707/86, annettu 30.5.1986, EYVL L 146, 31.5.1986, s. 88.

[5] Neuvoston asetus (ETY) N:o 3955/87, annettu 22.12.1987, EYVL L 371, 30.12.1987, s. 14.

[6] Neuvoston asetus (ETY) N:o 737/90, annettu 22.3.1990, EYVL L 82, 29.3.1990, s. 1.

[7] Neuvoston asetus (EY) N:o 616/2000, annettu 20.3.2000, EYVL L 75, 24.3.2000, s. 1.

[8] EUVL L 201, 30.7.2008, s. 1.

[9] Komission asetus (EY) N:o 1609/2000, EYVL L 185, 25.7.2000, s. 27.

[10] Atlas of caesium deposition on Europe after the Chernobyl Accident , Euroopan yhteisöjen virallisten julkaisujen toimisto, Luxemburg 1998, luettelonumero CG-NA-16-733-29-C, ISBN 92-828-3140-X.

[11] Komissio antoi vuonna 1999 asetuksen, jonka mukaan 23 maasta peräisin olevia muita kuin viljeltyjä sieniä on valvottava tiukemmin. Komission asetus (EY) N:o 1635/2006, EUVL L 306, 7.11.2006, s. 3 (komission asetuksen (EY) N:o 1661/1999, EYVL L 197, 29.7.1999, s. 17, sellaisena kuin se on muutettuna komission asetuksella (EY) N:o 1627/2000, annettu 24.7.2000, EYVL L 187, 26.7.2000, s. 7; komission asetuksen (EY) N:o 1621/2001, annettu 8.8.2001, EYVL L 215, 9.8.2001, s. 18; ja komission asetuksen (EY) N:o 1608/2002, 10.9.2002, EYVL L 243, 11.9.2002, s. 7, uudelleenlaadittu toisinto).

[12] EYVL L 371, 30.12.1987, s. 11, asetus sellaisena kuin se on viimeksi muutettuna asetuksella (Euratom) N:o 2218/89 (EYVL L 211, 22.7.1989, s. 1).

[13] EUVL L 201, 30.7.2008, s. 1.

[14] EYVL L 82, 29.3.1990, s. 1.